VIIENDA KOOSSEISU

ISTUNGI PROTOKOLL

Haapsalu,								25. mai 2007 nr 21

Istung algas kell 14.00, lõppes kell 15.08.
Juhatas volikogu esimees Arder Väli.

Protokollis volikogu kantselei juhataja Elvi Puda.
Võttis osa 18 volikogu liiget (registreerimisleht lisatud).
Puudusid volikogu liikmed: Kaido Antsve, Heino Tamm, Urmas Sukles.

Külalised linnavalitsuse liikmed: linnapea Ingrid Danilov, aselinnapea Martin Schwindt, aselinnapea Toivo Hein, aselinnapea Märt Maiste, aselinnapea Talis Vare (registreerimisleht lisatud).

Arutati juhatuse esitatud päevakorda.
KUULATI Reformierakonna fraktsiooni esimeest Mati Seppit, kes võttis tagasi kolm arupärimist, kuna on juba linnavalitsuselt vastused saanud.

KUULATI kommunaalkomisjoni esimeest Tiit Moori, kes teatas, et enne istungit laekus eelnõu „Haapsalu Linnavolikogu 27.10.2006 otsuse nr 82 „Detailplaneeringu algatamine (Sadama tn 26 ja 28, Haapsalu)” muutmine” kohta Sadama tänava elanike pretensioon. Kommunaalkomisjon arutas vahetult enne volikogu tänast istungit laekunud avaldust, samuti komisjoni 17. mai k.a otsust nimetatud eelnõu kohta ning ühehäälselt otsustati teha volikogule ettepanek võtta eelnõu täiendavate asjaolude selgitamiseks 25. mai istungi päevakorrast välja.

Rohkem küsimusi ega parandusi päevakorra suhtes ei olnud.

Häältega poolt 17 volikogu liiget
OTSUSTATI:
kinnitada Haapsalu Linnavolikogu 21. istungi päevakord:

1. Rekonstrueerimistööde teostamiseks vahendite laenamine
Ettekandja				linnavalitsus
Kaasettekandja			rahanduskomisjon
2. Loa andmine riigihanke „Haapsalu linna tänavavalgustuse hooldamine perioodil 2008 – 2012” korraldamiseks
Ettekandja				linnavalitsus
Kaasettekandja			õiguskomisjon
3. Detailplaneeringu kehtestamine (Raudtee tn 38, Haapsalu)
Ettekandja				linnavalitsus
Kaasettekandja			kommunaalkomisjon
4. Haapsalu Linnavolikogu 27.10.2006 otsuse nr 82 „Detailplaneeringu algatamine (Sadama tn 26 ja 28, Haapsalu)” muutmine
Ettekandja				linnavalitsus
Kaasettekandja			kommunaalkomisjon
5. Haapsalu Linnavolikogu kultuurikomisjoni esimehe ja aseesimehe valimine
6. Haapsalu Linnavolikogu alatiste komisjonide liikmete muutmine
Ettekandja			volikogu esimees

Istungi lõppedes linnavalitsuse informatsioonid.

Päevakorrapunkt nr 1

Rekonstrueerimistööde teostamiseks vahendite laenamine

KUULATI aselinnapea Martin Schwindti ettekannet.
Linna eelarvelistest vahenditest ja riigi poolsete toetustena on 2007. aastal kavas rekonstrueerida
•	Haapsalu Gümnaasiumi võimla abiruumid;
•	Haapsalu Sotsiaalmaja kommunikatsioonid;
•	Haapsalu lasteaed Tareke täiendavad rühmaruumid, köök, üks pesuruum, fassaad ja vahetada aknad.

Haapsalu Gümnaasiumi võimla abiruumide rekonstrueerimiseks on 2007. eelarves kavandatud 2000 000 krooni. Vastavalt koostatud rekonstrueerimise projektile viis linnavalitsus läbi riigihanke, mille tulemusel osutus vajalike tööde kogumaksumuseks ca 3550 000 krooni. Seega täiendavate vahendite vajadus hankelepingu sõlmimiseks ja tööde lõplikuks teostamiseks on 1550 000 krooni

Haapsalu Sotsiaalmaja tehnovõrgud on amortiseerunud. Kapitaalremonti vajavad küttetorustik, vee- ja kanalisatsiooni välistrassid. Tehnovõrkude rekonstrueerimise projekti alusel viidi läbi riigihange. Riigihanke tulemusel selgus, et vältimatute  tööde teostamiseks ja hankelepingu sõlmimiseks on vaja investeerida 2250 000 krooni. Sotsiaalministeeriumi poolt on toetusena eraldatud 1300 000 krooni. Puudu jääb 950 000 krooni.

Haapsalu Lasteaed Tareke avab 2007 aastal täiendava sõimerühma. Rühmaruumidena võetakse kasutusele senised rendipinnad, mille ümberehituseks kulub ca 665 000 krooni, välisuste ja akende vahetus maksab 110 000 krooni, köögi ja pesuruumi remont 140 000 krooni, katus 315 000 krooni, fassaad 1850 000 krooni ja muudeks kuludeks 70 000 krooni, mis teeb kokku 3150 000 krooni.
Linna eelarves on töödeks ette nähtud 400 000 krooni, Haridusministeeriumi poolt on eraldatud toetusena 1000 000 krooni ja Hasartmängumaksu nõukogule on esitatud taotlus 500 000 kroonile, millest reaalselt on võimalik saada ca 450 000 krooni. Kavandatud tööde teostamiseks jääb puudu 1300 000 krooni.

Kokku on nimetatud tööde kogumaksumus 8950 000 krooni, millest 2750 000 krooni kaetakse riigi poolt eraldatud sihtotstarbeliste vahendite arvelt, 2400 000 krooni on ette nähtud 2007. aasta eelarves ja puudu jääb 3800 000 krooni.

Teeme ettepaneku eelpool märgitud objektide investeeringuteks puudu olevad vahendid katta laenu arvelt summas 3800 000 krooni.

Linnavalitsus teeb ettepaneku eelnõu otsusena vastu võtta.

Küsimused ettekandjale.
Volikogu liige K. Aigro. Kas kõik hanked on korraldatud ja hinnad paigas? Kes on tööde teostajad?
Vastas M. Schwindt. Hanke pakkumiste põhjal ongi nimetatud hinnad selgunud ja suhteliselt täpsed kalkulatsioonid tehtud. Töid teostavad Sotsiaalmajas AS Mentor; Gümnaasiumis Rektaron AS; lasteaias Tareke on seitse erinevat firmat: Tipest Trading OÜ (rühmaruum), Haapsalu Alumiinium OÜ (välisuks9, Plasto OÜ (aknad), Salmane OÜ (fassaad), OÜ Parvikud (köök ja pesuruum), OÜ Tern Katused (katus), Sanservice OÜ (vundamendi soojustus).

Volikogu liige A. Väli. Sain aru, et iga töö jaoks oli vaid üks pakkumine. Kas see on tingitud projektdokumentatsiooni ebapädevusest või on üldine ehitushind nii kõrgele tõusnud?
Vastas M. Schwindt. Äsja nimetatud firmad selgusid konkursi teel. Igale objektile on eeskirjade järgi vastav hange korraldatud ja igale objektile oli üle ühe pakkuja, kelle hulgast valiti välja parim. Etteloetud hinnad tulid parimatest pakkumistest.

Volikogu liige T. Kallasvee. Ühel hetkel on laenuvõime täis, kui palju vabaneb igal aastal ressurssi?
Vastas M. Schwindt. 2006. aasta raamatupidamise aruande põhjal on linnavalitsusel kohustusi 65,2 milj kr. Meie eelarve tulud on 2007. aastal 139,8 milj kr, ehk 46,6 milj kr on praegu olemasolevate kohustuste suhe eelarve tuludesse. Lubatud on 60%. See tähendab, et maksimaalselt 18 milj kr on võimalik veel võtta laenu. 14,2 milj kr jääb veel laenuressurssi. Igal aastal maksame tagasi ca 2,9 milj kr laenu. Iga aastaga laenuressurss väheneb.

Volikogu liige Alo Lõps. Kui kindel on, et laenu võttes ei lähe hinnad kallimaks?
Vastas M. Schwindt. Me ei pea muretsema, sest reaalsed hinnad on teada.

KUULATI rahanduskomisjoni esimehe Raimond Lunevi kaasettekannet.
Komisjon arutas tõsiselt vahendite laenamist ja sellega kaasnevaid ohtusid. Usume, et laenu koormus ei hakka tüli tegema. Häältega 3 poolt ja 1 vastu otsustati teha volikogule ettepanek toetada eelnõud ja võtta vastu esitatud kujul.

Küsimusi kaasettekandjale ei esitatud.
Läbirääkimisteks sõna ei soovitud. Otsustati lõpetada läbirääkimised, hääletamist ei nõutud.

Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei hääletatud

OTSUSTATI:
võtta vastu Haapsalu Linnavolikogu otsus nr 124 „Rekonstrueerimistööde teostamiseks vahendite laenamine” (protokolli juures).

Saabus Andres Ammas. Osaleb 18 volikogu liiget.

Päevakorrapunkt nr 2

Loa andmine riigihanke „Haapsalu linna tänavavalgustuse hooldamine perioodil 2008 – 2012” korraldamiseks

KUULATI aselinnapea Märt Maiste ettekannet.
Käesoleval ajal on Haapsalu Linnavalitsusel tänavavalgustuse hooldusleping OÜ-ga A&T Elekter, mis lõpeb 01.09.2007. Uue teenuslepingu maht oleks hinnanguliselt 2,5 kuni 3 miljonit krooni, mille sõlmimiseks on kohustus viia läbi pakkumismenetlus. Kuna lepingu sõlmimisega võetakse kohustusi tulevasteks eelarve perioodideks on vajalik volikogu luba lepingu sõlmimiseks.
Ettepanek: anda linnavalitsusele luba riigihanke „Haapsalu linna tänavavalgustuse hooldamine 2008-2012” korraldamiseks.
Linnavalitsus teeb ettepaneku eelnõu otsusena vastu võtta.

Küsimused ettekandjale.
Volikogu liige T. Kallasvee. Kui valmis on linnavalitsus selleks, et kuulutada välja 21. sajandi tasemel hange?
Vastas M. Maiste. See ei ole lihtne, seetõttu on linnavalitsusel kavas kaasata eriala eksperdid.

KUULATI õiguskomisjoni esimehe Jaanus Karilaidi kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimised.
Volikogu liige K. Aigro.
Minu ettepanekul ei ole poliitikaga midagi pistmist, olen lihtsalt selle valdkonnaga tegelev ja kogemusi omav inimene. Linnavalitsus võiks hanget kuulutades silmas pidada, et hanke võitjat ei otsitaks poliitilistest ringkondadest. On vajalik, et leping oleks soodne linna elanikele. Eksperte valides arvestage, et Haapsalu firmad on omavahel konkurendid. Linnavalitsusel tuleb väga täpselt lahti kirjutada, mida linn tahab saada. Toetan hanke korraldamist.

Volikogu liige T. Kallasvee.
Linnavalitsus ei saa valida, kas on Haapsalu firma või mitte. Üks mõte: hanke võitja peab suutma ise saada tänapäevaste tehniliste võimaluste baasil infot, kui kuskil tänaval laternalamp ei põle. Mitte aga nii, nagu praegu, et linna elanikud helistavad linnavalitsusse ja linnapea helistab Kalju Aigrole. Arvan, et A&T Elekter tuleks kogenud firmana kaasata ekspertgruppi.

Häältega 18 poolt, vastu ei hääletatud, otsustati lõpetada läbirääkimised.

Muudatusettepanekuid ei esitatud.

Lõppsõna.
Linnasekretär Erko Kalev selgitas, et täna on tegemist linnavalitsuse poolt hanke korraldamiseks loa küsimisega. Täna ei tea linnavalitsus veel riigihanke korraldamise viisi. Vastuseks T. Kallasveele: kindlasti ei saa me kasutada praeguse lepingupartneri A&T Elekter ekspertarvamust, sest siis me võtame firmalt ära võimaluse osaleda hankes.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 18 volikogu liiget, vastu ei hääletatud

OTSUSTATI:
võtta vastu Haapsalu Linnavolikogu otsus nr 125 „Loa andmine riigihanke „Haapsalu linna tänavavalgustuse hooldamine perioodil 2008 – 2012” korraldamiseks” (protokolli juures).

Päevakorrapunkt nr 3

Detailplaneeringu kehtestamine (Raudtee tn 38, Haapsalu)

KUULATI aselinnapea Toivo Heina ettekannet.
Raudtee tn 38 ärikrundi detailplaneeringu algatamise ettepaneku tegi 2005 krundi omanik Albert Tamme. Eesmärgiks oli muuta olemasoleva krundi maakasutuse sihtotstarve elamumaaks ja määrata ehitusõigus uutele moodustatavatele väikeelamukruntidele. Planeeringu koostas arhitekt Vallo Valge.

Planeeringuga on 3950 m2 suurune ärikrunt jagatud neljaks väikeelamukrundiks (778, 804, 921, 1447 m2). Igale krundile saab ehitada ühe pereelamu ja ühe abihoone. Erinevate kruntide abihooned võib blokeerida, et kasutada paremini õueala.

Elamud on planeeritud kuni kahekorruselised, maksimaalse kõrgusega 8,5 m. Võimalik on kaldkatused kui ka lamekatus, välisviimistluseks puit, krohv või kivivooder.

Ühel krundil on jäetud kaks erinevat hoonestuse võimalust. Planeering võimaldab olemasoleva puidust kontorihoone elamuks ümber ehitada või lammutada ja asemele ehitada uue pereelamu. 
Määratud on servituutide vajadus kommunikatsioonidele. Ühisveevärgi ja – kanalisatsiooniga varustamine tuleb tagada Raudtee tänaval paiknevatest trassidest.

Kahele krundile on juurdepääsud Raudtee tänavalt ja teistele Raudtee 36 elamu esiselt juurdepääsuteelt (linnale kuuluvalt tänavamaalt). Parkimine on kavandatud kruntidele.

Uued, tänavaäärsed elamud peavad järgima juba väljakujunenud ehitusjoont nagu on juba olemasolevatel kruntidel.

Kuna planeeritav ala asub väikeelamute piirkonnas ja külgneb väikeelamukruntidega, on põhjendatud elamufunktsioon. Kruntide suurused on sarnased olemasolevatele kruntidele. Kavandatud elamud arvestavad tänava ehitusjoont, katuseharjajoone suunda, üldisi mahtusid, viimistlusmaterjale ja kokkuvõttes ei muuda tänavale iseloomulikku miljööd. Uued hooned ehitatakse tänava lõppu ja moodustavad omaette grupi.

Planeering on kooskõlastatud ja avalikustatud vastavalt nõuetele.
Planeeringu kohta avalikustamise ajal kirjalikke ettepanekuid ega proteste linnavalitsusele ei esitatud. Planeering vastab linna kehtivale üldplaneeringule.

Linnavalitsus ettepaneku eelnõu otsusena vastu võtta.

Küsimused ettekandjale.
Volikogu liige M. Seppi küsis, et kunagi oli üldplaneeringu järgi kõnealuse koha läheduses ette nähtud uue raudteejaama ehitamine?
Vastas T. Hein. Uus jaam tuleks viadukti taha, u 100 kuni 150 m eemale.

KUULATI kommunaalkomisjoni esimehe Tiit Moori kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimisteks sõna ei soovitud.
Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 18 volikogu liiget, vastu ei hääletatud

OTSUSTATI:
võtta vastu Haapsalu Linnavolikogu otsus nr 126 „Detailplaneeringu kehtestamine (Raudtee tn 38, Haapsalu)” (protokolli juures).

Lahkus volikogu liige Alo Lõps. Osaleb 17 volikogu liiget.

Päevakorrapunkt nr 4

Haapsalu Linnavolikogu kultuurikomisjoni esimehe ja aseesimehe valimine

KUULATI volikogu esimeest Arder Välit.
Volikogu liige Andres Ammas esitas 26.04.2007 volikogu juhatusele avalduse palvega vabastada ta kultuurikomisjoni esimehe kohustest ja viia üle õiguskomisjoni liikmeks.

Volikogu liige Teet Kallasvee esitas 27.04.2007 linnavolikogu juhatusele avalduse palvega vabastada ta õiguskomisjoni liikme kohustest ja arvata kultuurikomisjoni liikmeks.

Volikogu juhatus otsustas 17. mai koosolekul esitada volikogule arutamiseks vastav eelnõu.

Kõigepealt on vajalik valida kultuurikomisjoni esimees.
Ettepanekud: A. Ammas esitas kandidaadiks Aidi Valliku, kirjalik nõusolek olemas. Rohkem ettepanekuid ei olnud.
Nimekiri suleti.

A. Vallik on kultuurikomisjoni aseesimees, seetõttu esitas A. Ammas aseesimehe kohale Andreas Rahuvarmi, kelle kirjalik nõusolek on olemas. Teisi ettepanekuid ei esitatud.
Nimekiri suleti.

Salajase hääletamise läbiviimiseks esitasid fraktsioonid oma esindaja häältelugemise komisjoni, kokku neli liiget: Natalia Koropets, Valdo Maisalu, Heinar Tuulberg, Andrei Tšerepanov.
KUULATI häältelugemiskomisjoni esimehe H. Tuulbergi, kes luges ette protokolli nr 1 häältelugemiskomisjoni esimehe valimise kohta (istungi protokolli juures)

Isikuvalimisteks viidi läbi salajane hääletamine.
Proteste ei esitatud.
KUULATI häältelugemiskomisjoni esimehe H. Tuulbergi, kes luges ette protokolli nr 2 (istungi protokolli juures) kultuurikomisjoni esimeheks sai valitud häältega 18 poolt Aidi Vallik.

KUULATI häältelugemiskomisjoni esimehe H. Tuulbergi, kes luges ette protokolli nr 2 (istungi protokolli juures) kultuurikomisjoni aseesimeheks sai valitud häältega 17 poolt Andreas Rahuvarm.

Istungi juhataja Arder Väli pani hääletamisele ettepaneku kinnitada häältelugemiskomisjoni 25.05.2007 protokoll nr 02 salajase hääletamise tulemuste kohta ja lugeda kultuurikomisjoni esimeheks valituks Aidi Vallik.

HÄÄLETATI:
poolt 17 volikogu liiget, vastu ei hääletatud

OTSUSTATI:
4.1 võtta vastu Haapsalu Linnavolikogu otsus nr 127 „Haapsalu Linnavolikogu kultuurikomisjoni esimehe valimine” (protokolli juures).

Istungi juhataja Arder Väli pani hääletamisele ettepaneku kinnitada häältelugemiskomisjoni 25.05.2007 protokoll nr 03 salajase hääletamise tulemuste kohta ja lugeda kultuurikomisjoni aseesimeheks valituks Andreas Rahuvarm.

HÄÄLETATI:
poolt 17 volikogu liiget, vastu ei hääletatud

OTSUSTATI:

4.2 võtta vastu Haapsalu Linnavolikogu otsus nr 128 „Haapsalu Linnavolikogu kultuurikomisjoni aseesimehe valimine” (protokolli juures).

Päevakorrapunkt nr 5

Haapsalu Linnavolikogu alatiste komisjonide liikmete muutmine

KUULATI volikogu esimeest Arder Välit.
Volikogu liige Andres Ammas esitas 26.04.2007 volikogu juhatusele avalduse palvega vabastada ta kultuurikomisjoni esimehe kohustest ja viia üle õiguskomisjoni liikmeks.
Volikogu liige Teet Kallasvee esitas 27.04.2007 linnavolikogu juhatusele avalduse palvega vabastada ta õiguskomisjoni liikme kohustest ja arvata kultuurikomisjoni liikmeks.
Volikogu juhatus otsustas 17. mai koosolekul esitada volikogule arutamiseks vastav eelnõu.
Ettepanek: Kinnitada õiguskomisjoni liikmeks Andres Ammas. Vabastada Teet Kallasvee õiguskomisjoni liikme kohustustest ja kinnitada kultuurikomisjoni liikmeks.

Küsimusi ettekandjale ei esitatud.

Läbirääkimisteks sõna ei soovitud.
Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei hääletatud

OTSUSTATI:
võtta vastu Haapsalu Linnavolikogu otsus nr 129 „Haapsalu Linnavolikogu alatiste komisjonide liikmete muutmine” (protokolli juures).

Arder Väli
Volikogu esimees